KIRJALLINEN KYSYMYS E-2541/01 esittäjä(t): Ioannis Souladakis (PSE) komissiolle. Tuhoutuneen tie- ja rautatieverkon kunnostaminen.



Virallinen lehti nro 115 E , 16/05/2002 s. 0111 - 0112



KIRJALLINEN KYSYMYS E-2541/01 esittäjä(t): Ioannis Souladakis (PSE) komissiolle (19. syyskuuta 2001) Aihe: Tuhoutuneen tie- ja rautatieverkon kunnostaminen NATOn Jugoslavian vastaiset pommitukset tuhosivat tieverkon, joka yhdisti Kreikan Keski-Eurooppaan. Tämän Thessalonikista alkavan ja entisen Jugoslavian tasavallan Makedonian, Jugoslavian liittotasavallan, Kroatian, Slovenian, Unkarin ja Itävallan kautta kulkevan, yhteyden kokonaispituudesta vain 53 % on nyt toiminnassa. Samoja vaurioita on kärsinyt myös vastaava rautatieverkko; vain 52 % radan kokonaispituudesta on toiminnassa. Onko komissio tutkinut niitä vahinkoja, joita Euroopan unionin jäsenvaltiot ovat kärsineet verkon tuhoutumisen ja siitä seuranneiden liikenneongelmien vuoksi. Onko komissio suunnitellut määrärahojen käyttämistä tuhoutuneen tie- ja rautatieverkon kunnostamiseen ja jos näin on, mistä nämä varat otetaan? Onko komissio laatinut aikataulun kyseisten tie- ja rautatieverkon kärsimien vaurioiden korjaamiselle? Loyola de Palacion komission puolesta antama vastaus (12. marraskuuta 2001) Komissio on tietoinen niistä merkittävistä vahingoista, joita Balkanin tie- ja rautatieverkko ja erityisesti kyseisen alueen läpi kulkeva, Kreikan Itävaltaan ja Unkariin yhdistävä yleiseurooppalainen liikennekäytävä on kärsinyt Jugoslavian selkkausten vuoksi. Komissio on tietoinen myös niistä merkittävistä taloudellisista seurauksista, joita tästä on aiheutunut erityisesti tietyille jäsenvaltioille. Alueen valtiot allekirjoittivat 15. maaliskuuta 2001 Thessalonikissa kyseistä liikennekäytävää koskevan sopimuspöytäkirjan. Komission varapuheenjohtaja, joka on myös liikenne- ja energiapolitiikasta vastaava komission jäsen, allekirjoitti pöytäkirjan 5. huhtikuuta 2001. Komissio on jo nyt tehnyt analyysin alueen liikenteen infrastruktuuriverkoista ja niiden yhteyksistä ehdokasmaihin ja yhteisön Euroopan laajuiseen liikenneverkkoon. Kyseinen liikennekäytävä kuuluu näihin verkkoihin. Analyysin tuloksiin voi tutustua Internetissä osoitteessa: http://europa.eu.int/comm/energy_transport/library/tren_se_en.pdf. Liikenneverkkojen kunnostamista rahoittavat pääasiassa kansainväliset rahoituslaitokset, erityisesti Euroopan investointipankki (EIP) ja Euroopan jälleenrakennus- ja kehityspankki (EBRD). Komissio on jo kuitenkin myöntänyt huomattavia tukia alueen liikenneverkkojen kunnostustöihin, erityisesi valtatien E-75 kunnostamiseen entisen Jugoslavian tasavallan Makedonian alueella. Yhteisöllä on uusi rahoitusohjelma CARDS, josta tuetaan vakautus- ja assosiaatioprosessia. Komissio aikoo toteuttaa ohjelman avulla uusia hankkeita, jotka koskisivat erityisesti valtatietä E-75 Jugoslavian liittotasavallan ja Unkarin sekä Jugoslavian liittotasavallan ja Kroatian välisillä rajavyöhykkeillä sekä valtatietä E-70 Kroatian ja Slovenian rajalla. Piakkoin tehtävän tutkimuksen pohjalta voitaisiin jo ennen kesää 2002 esittää arvio liikennekäytävän kunnostamisen kokonaiskustannuksista. Parhaillaan on meneillään tutkimus nimeltä Transport Infrastructure Regional Study (TIRS), jonka tarkoituksena on määrittää tarkasti ensisijaiset investointikohteet. Tutkimuksen tulosten odotetaan valmistuvan vuoden 2002 alussa, ja niiden pohjalta laaditaan ensisijaisia investointeja koskeva suunnitelma, joka sisältää hankkeiden kustannuslaskelmat ja aikataulun. Komission rahoittaman tutkimuksen toinen vaihe alkaa ennen vuoden 2001 loppua, ja sen tarkoituksena on jatkaa ensisijaisten hankkeiden analysointia. Asianomaiset valtiot tekevät ehdotuksia ensisijaisiksi hankkeiksi ja hakevat niihin rahoitusta yhteisöltä tai kansainvälisiltä rahoituslaitoksilta.